DECIZIA COMISIEI
din 25 octombrie 2007
de modificare a apendicelui la anexa VI la Actul de aderare a Bulgariei și a României referitor la anumite unități de prelucrare a laptelui din Bulgaria
[notificată cu numărul C(2007) 5170]
(Text cu relevanță pentru SEE)
(2007/689/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de Aderare a Bulgariei și a României, în special anexa VI secțiunea B capitolul 4 litera (f) primul paragraf,
întrucât:
(1)
Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1) și Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2) prevăd anumite cerințe structurale care trebuie îndeplinite de unitățile care intră în domeniul de aplicare al acestor regulamente.
(2)
Anexa VI, capitolul 4, secțiunea B, literele (a) și (c) la Actul de Aderare a Bulgariei și a României prevede că anumite cerințe structurale stabilite de aceste regulamente nu se aplică unităților din Bulgaria enumerate în capitolele I și II din apendicele la anexa VI la Actul de Aderare până la data de 31 decembrie 2009, sub rezerva îndeplinirii anumitor condiții.
(3)
Capitolul I din apendicele la anexa VI enumeră unitățile de prelucrare a laptelui care respectă cerințele, autorizate să primească și să prelucreze fără separare laptele care respectă și laptele care nu respectă cerințele, iar capitolul II din apendicele menționat anterior enumeră unitățile de prelucrare a laptelui care respectă cerințele, autorizate să primească și să proceseze separat laptele care respectă și laptele care nu respectă cerințele.
(4)
Decizia 2007/26/CE a Comisiei din 22 decembrie 2006 de modificare a apendicelui la anexa VI la Actul de Aderare a Bulgariei și a României în ceea ce privește anumite unități de prelucrare a laptelui din Bulgaria (3) modifică respectiva listă.
(5)
Bulgaria a reexaminat situația din sectorul laptelui și a reevaluat unitățile enumerate în capitolele I și II din apendicele la anexa VI.
(6)
Conform acestei evaluări, unitățile enumerate în capitolul I nu îndeplinesc cerințele structurale ale Regulamentului (CE) nr. 852/2004. În consecință, aceste unități trebuie eliminate de pe lista din capitolul I. Doar 11 unități care nu au dificultăți practice în utilizarea corespunzătoare a două linii de producție separate trebuie să rămână pe lista din capitolul II.
(7)
Din motive de claritate a legislației comunitare, este indicat să se înlocuiască listele de unități prevăzute în capitolele I și II din apendicele la anexa VI la Actul de Aderare a Bulgariei și a României cu listele prevăzute în anexa la prezenta decizie.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Apendicele la anexa VI la Actul de Aderare a Bulgariei și a României se înlocuiește cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 25 octombrie 2007.